paragraph_text: Ujutro 20. lipnja zastupnici su se zaprepastili kad su zatekli vrata sabornice zaključana i pod stražom. Bojeći se najgorega i strepeći od kraljevskog udara, zastupnici su se okupili u obližnjem zatvorenom loptalištu (igralištu za skvoš ili rukomet), gdje su zajedno svečano zaprisegnuli "da se nikad neće razdvajati i da će se sastajati gdje god to zatraže okolnosti, sve dok se ustav kraljevstva ne uspostavi i ne potvrdi na čvrstim temeljima". Zastupnici su se obvezali da će se dalje sastajati sve dok se ne napiše ustav, unatoč kraljevskoj zabrani. Prisegu je potpisalo 577 ljudi, a samo je jedan odbio. Prisega je bila revolucionarni čin, ali i proglas da se političke ovlasti temelje na narodu i njegovim zastupnicima, a ne na kralju.